**Zavšivenie (pediculosis)** je ochorenie, ktoré spôsobuje voš detská, hlavová. Voš je drobný, žltohnedý sfarbený hmyz s nedokonalou premenou z vajíčka /hnidy/ cez 3 nedospelé štádiá nymfy /menšie ako dospelý jedinec/ na dospelú 2 – 4 mm dlhú voš. Živia sa saním krvi. Bez potravy hynú za niekoľko dní. Samička kladie denne 3 – 4 vajíčka, ktoré pripevňuje nerozpustným tmelom k vlasom pri korienku. Žije zhruba 3 týždne a za tento čas nakladie asi 140 vajíčok. Hnidy majú veľkosť 0,3 – 0,8 mm, sú biele, neskôr žlté až žltohnedé. Priemerne za 20 dní vyrastie z larvy dospelá voš. Na základe priemernej dĺžky rastu ľudského vlasu – 1 cm mesačne, je možné podľa vzdialenosti hníd od vlasového korienka odhadnúť dĺžku zavšivavenia. Prenáša sa kontaktom hláv, hrebeňmi, kefami, čapicami, preliezaním z oblečenia, napr. v školských šatniach. Bodnutie všou vyvoláva svrbenie, ktoré spôsobuje sčervenanie, opuchy, vyrážky až pľuzgieriky, niekedy až chrasty splývajúce do súvislej hmoty. Ochorenie sa diagnostikuje nálezom živých lezúcich vší a ich vajíčok prehliadaním vlasov, predovšetkým za ušami a v zátylku.

**V súlade so zákonom NR SR č. 355/2007 Z.z. o ochrane, rozvoji  a podpore verejného zdravia ľudí v znení neskorších predpisov je nutné vykonávať nasledovné preventívne opatrenia:**

**1. Použiť účinné insekticídne  prípravky – Diffusil H 92 M, Nitifor vlasová voda, Parasidose   pena a šampón, Devos – vlasový gél, Jacutin gel, Nemoxan – kondicionér, pričom je nutné postupovať podľa návodu a niekedy opakovať aplikáciu po 10 – 14 dňoch, aby došlo k likvidácii lariev vyliahnutých z hníd.**  
**2. Po ošetrení šampónom vyčesať mŕtve hnidy hustým hrebeňom a na oplachovanie pridať do vody ocot, ktorý pomôže hnidy uvoľniť.**  
**3. Taktiež ošetriť hrebene, kefy, pokrývky hlavy Biolitom P 81 a minimálne 3 – 4 dni nepoužívať.**  
**4. Dodržiavať nepretržitú vysokú úroveň osobnej hygieny a individuálne používanie predmetov osobnej hygieny u všetkých členov v domácnosti.**